

**DAUGAVPILS VALSTSPILSĒTAS PAŠVALDĪBAS DOME**

K. Valdemāra iela 1, Daugavpils, LV-5401, tālr. 65404344, 65404399, 65404321

e-pasts: info@daugavpils.lv www.daugavpils.lv

#### 2024.gada 11.aprīlī Saistošie noteikumi Nr.16

 (prot. Nr.7, 10.§)

 APSTIPRINĀTI

 ar Daugavpils valstspilsētas

 pašvaldības domes

 2024.gada 11.aprīļa

 lēmumu Nr.190

**Daugavpils valstspilsētas pašvaldības kapsētu darbības un uzturēšanas saistošie noteikumi**

*Izdoti saskaņā ar Pašvaldību likuma 45. panta pirmās daļas 2. punktu*

1. **Vispārīgie jautājumi**
2. Saistošie noteikumi nosaka Daugavpils valstspilsētas pašvaldības (turpmāk - pašvaldība) kapsētu darbības un uzturēšanas noteikumus, kapavietas piešķiršanas kārtību, apbedīšanas kārtību, prasības kapavietas uzturēšanai un administratīvo atbildību.
3. Noteikumos lietotie termini:
	1. aktēta kapavieta – kapavieta, kas piecus gadus pēc kārtas ir atzīta par nekoptu kapavietu;
	2. apbedījums - mirušas personas (turpmāk - mirušais) vai urnas ar kremēta mirušā pelniem apbedīšanas vieta;
	3. atvērta kapsēta – kapsētas teritorijas daļa, kurā ierāda jaunas kapavietas mirušo apbedīšanai;
	4. daļēji slēgta kapsēta - kapsētas teritorijas daļa, kurā mirušos apbedī jau izveidotās kapavietās, bet jaunu kapavietu ierādīšana ir ierobežota;
	5. kapavieta – noteikta izmēra kapsētas teritorijas daļa mirušo vai urnu ar kremēta mirušā pelniem apbedīšanai un šīs teritorijas labiekārtošanai;
	6. kapavietas turētājs – fiziska persona, kurai kapsētā piešķirta un ierādīta kapavieta mirušā apbedīšanai un kapavietas uzturēšanai;
	7. kapsētu apsaimniekotājs – juridiska persona, ar kuru pašvaldība noslēgusi līgumu par kapsētas apsaimniekošanu, kura pilda šajos saistošajos noteikumos paredzētos pienākumus un nodrošina to ievērošanu;
	8. kapsētas pārzinis – kapsētu apsaimniekotāja darbinieks, kurš nodrošina šo noteikumu ievērošanu kapsētā;
	9. slēgta kapsēta – kapsēta, kurā mirušo apbedīšana nenotiek;
	10. virsapbedījums – mirušā vai urnas ar kremēta mirušā pelniem apbedīšana virs esošā apbedījuma.
4. Kapsētu izveido, paplašina vai slēdz pašvaldības dome, pieņemot lēmumu.
5. Daugavpils valstspilsētā ir šādas pašvaldības kapsētas:
	1. Baptistu kapi (18. novembra ielā);
	2. Brāļu kapi;
	3. Brāļu kapi Gajokā;
	4. Brāļu kapi Mežciema mežaparkā
	5. Brāļu kapi pie Cietokšņa vaļņiem;
	6. Evaņģēliskie Luterāņu kapi;
	7. Grīvas kapi;
	8. Kapi 18.novembra ielas 214 rajonā;
	9. Kapi Mazās Čiekuru ielas 10A rajonā;
	10. Katoļu kapi;
	11. Komunālie kapi;
	12. Liginišķu kapi;
	13. Pareizticīgo kapi;
	14. Vācu karavīru kapi;
	15. Vecie garnizona kapi;
	16. Vecticībnieku kapi.
6. Kapsētas statusu nosaka vai maina ar pašvaldības domes lēmumu.
7. Kapsētu vai to daļu ierīkošanu, uzturēšanu un attīstību nodrošina atbilstoši Daugavpils valstspilsētas teritorijas plānojumam, higiēnas prasībām, kā arī augsnes struktūrai un gruntsūdens stāvoklim noteiktajā teritorijā.
8. Pašvaldības iestāde “Komunālās saimniecības pārvalde” (turpmāk - Pārvalde) pārrauga pašvaldības kapsētu uzturēšanu un apsaimniekošanu.
9. **Kapavietas piešķiršanas kārtība**
10. Kapavietu piešķir mirušā, kura pēdējā dzīvesvieta bija deklarēta pašvaldības administratīvajā teritorijā, apbedīšanai. Citas personas, izņemot augšupējo, lejupējo vai sānu līnijas radiniekus, kapsētā apbedī iepriekš piešķirtā un izveidotā ģimenes kapavietā, ja ir saņemts kapavietas turētāja saskaņojums.
11. Lai saņemtu kapavietu, persona iesniedz iesniegumu kapsētu apsaimniekotājam, pievienojot dzimtsarakstu nodaļas izsniegtu miršanas apliecības kopiju (uzrādot oriģinālu) vai dokumenta, kas apliecina mirušā kremēšanas faktu, kopiju (uzrādot oriģinālu).
12. Kapsētu apsaimniekotājs pieņem lēmumu par kapavietas piešķiršanu vai atteikumu piešķirt kapavietu ne vēlāk kā vienas darba dienas laikā no iesnieguma saņemšanas brīža. Piešķirot kapavietu, lēmumā norāda kapavietu skaitu, atrašanās vietu, sektoru, rindu, kopējo platību un informāciju par kapavietas aktēšanu.
13. Pamatojoties uz kapsētu apsaimniekotāja pieņemto lēmumu, kapsētas pārzinis ne vēlāk kā vienas darba dienas laikā ierāda kapavietas turētājam kapavietu:
	1. atvērtā kapsētā;
	2. daļēji slēgtā kapsētā, ja izveidotajā kapavietā ir brīva vieta vai tajā var veikt virsapbedījumu.
14. Mirušā apbedīšanai piešķir kapavietu (ne lielāku kā trīsvietīgu) saskaņā ar 1. pielikumu.
15. Virsapbedījuma veikšanai kapsētu apsaimniekotājs piešķir kapavietu virs esoša apbedījuma, ja pēc pēdējā apbedījuma šajā vietā pagājis ne mazāk kā divdesmit gadi. Šo termiņu drīkst samazināt līdz piecpadsmit gadiem, ja virsapbedījums tiek lūgts ģimenes kapavietā. Veicot virsapbedījumu, uz pieminekļa (piemiņas plāksnes) norāda ziņas par visiem kapavietā apbedītiem mirušajiem.
16. Veicot virsapbedījumu, ir jāsaglabā kultūras pieminekļi.
17. Kapavieta, kas šo noteikumu noteiktajā kārtībā atzīta par aktētu, var tikt piešķirta un ierādīta jaunu apbedījumu veikšanai, ja pagājuši divdesmit gadi pēc pēdējā apbedījuma.
18. Ja par kapavietas iegūšanu piederīgie nevar vienoties, priekšroka ir pirmajam, kurš iesniedzis kapsētu apsaimniekotājam iesniegumu par kapavietas iegūšanu.
19. Kapavietas turēšanas tiesības izbeidzas un kapavieta pāriet pašvaldības valdījumā, ja:
	1. kapavieta tiek atbrīvota sakarā ar pārapbedīšanu;
	2. kapavieta atzīta par aktētu kapavietu;
	3. kapavietas turētājs rakstveidā atsakās no kapavietas turēšanas tiesībām, kā arī no kapavietā uzstādītā kapavietas aprīkojuma un trīs mēnešu laikā pie kapsētu apsaimniekotāja nepiesakās neviens kapavietas turētāja saistību pārņēmējs.
20. Kapavietas turētāja nāves gadījumā vienam no kapavietas turētāja piederīgajiem ir tiesības turpināt lietot kapavietu, iesniedzot kapsētu apsaimniekotājam iesniegumu. Ja par kapavietas lietošanu piederīgie nevar vienoties, priekšroka ir pirmajam, kurš iesniedzis kapsētu apsaimniekotājam iesniegumu par kapavietas pārņemšanu.
21. Kapsētu apsaimniekotājs kapsētā izveido īpašu sektoru par bezpiederīgajiem atzīto mirušo un nezināmo mirušo apbedīšanai.
22. **Apbedīšanas kārtība**
23. Apbedīšanas laiku kapavietas turētājs vai viņa izvēlēts apbedīšanas pakalpojumu sniedzējs saskaņo ar kapsētas pārzini.
24. Mirušo apbedī zārkā atsevišķā kapā, kura garums ir ne mazāks par 2 m un platums – 1 m (izņemot, ja mirušais ir bērns), dziļums ir ne mazāks par 1,80 m līdz zārka vākam.
25. Urnu ar mirušā pelniem var apbedīt esošajā kapavietā ne mazāk kā 1 m dziļumā. Kapa garums un platums atbilst urnas ar mirušā pelniem izmēram. Kapavietā vienlaicīgi var apbedīt vairākas urnas, uzstādot kopēju piemiņas zīmi.
26. Kapam jābūt izraktam un sagatavotam mirušā apbedīšanai ne vēlāk kā vienu stundu pirms apbedīšanas ceremonijas sākuma. Kapa rakšanas darbi jāsaskaņo ar kapsētas pārzini. Veicot kapavietas rakšanas darbus:
	1. ievēro augsnes struktūru un gruntsūdens stāvokli;
	2. kapavieta nedrīkst būt tuvāk par 1 m no koka stumbra un 0,3 m no kapa pieminekļa (piemiņas plāksnes);
	3. aizliegts novietot izrakto zemi ārpus ierādītas kapavietas teritorijas.
27. Virsapbedījumu kapavietā var veikt, ievērojot šo noteikumu 13. punktu. Kapa dziļums ir ne mazāks par 1,5 m līdz zārka vākam.
28. Mirstīgās atliekas var pārapbedīt ne agrāk kā gadu pēc apbedīšanas, saņemot kapsētu apsaimniekotāja saskaņojumu. Ar pārapbedīšanu saistītos izdevumus sedz persona, kura veic pārapbedīšanu.
29. Lai saņemtu kapsētu apsaimniekotāja saskaņojumu mirstīgo atlieku pārapbedīšanai, kapavietas turētājs iesniedz kapsētu apsaimniekotājam iesniegumu, pievienojot Veselības inspekcijas atļauju un dokumentu, kas apliecina jaunas kapavietas piešķiršanas faktu.
30. Mirstīgo atlieku ekshumāciju veic normatīvajos aktos noteiktajā kārtībā, iepriekš saskaņojot ar kapsētu apsaimniekotāju.
31. Par bezpiederīgajiem atzīto mirušo un nezināmo personu apbedīšanu veic Publisko iepirkumu likumā noteiktajā kārtībā izraudzīts apbedīšanas pakalpojumu sniedzējs.
32. Pie par bezpiederīgā atzītā mirušā un nezināmās personas kapavietas izvieto plāksni ar informāciju par mirušā vārdu, uzvārdu un dzimšanas, miršanas datumu. Ja nav ziņu par mirušā vārdu, uzvārdu un dzimšanas, miršanas datumu, uz plāksnes izvieto informāciju “nezināms”. Kapsētu apsaimniekotājs ievieto pašvaldības tīmekļvietnē [www.daugavpils.lv](http://www.daugavpils.lv) informāciju par bezpiederīgajiem atzītajiem mirušajiem un nezināmām personām un to apbedīšanas vietām.
33. Par bezpiederīgā atzītā mirušā un nezināmās personas kapavietas nolīdzināšanu var veikt ne agrāk kā divdesmit gadus pēc pēdējā apbedījuma. Atsevišķos gadījumos, saskaņojot ar Veselības inspekciju, šo termiņu var samazināt līdz piecpadsmit gadiem. Kapsētu apsaimniekotājs nodrošina ziņu reģistrēšanu par bezpiederīgā atzītā mirušā un nezināmās personas kapavietu nolīdzināšanu.
34. **Kapličas izmantošanas kārtība**
35. Kapsētu apsaimniekotājs iznomā kapavietas turētājam vai viņa izvēlētajam apbedīšanas pakalpojumu sniedzējam kapličas ceremoniju zāli mirušā novietošanai pirms apbedīšanas un bēru ceremonijas rīkošanai.
36. Bēru ceremonijas ilgumu ir jāsaskaņo ar kapsētas pārzini.
37. **Kapsētu apsaimniekotāja pienākumi**
38. Kapsētu apsaimniekotājs nodrošina:
	1. kapsētā esošo kulta ēku, iekšējo ceļu un infrastruktūras elementu (t.sk., ūdens ņemšanas aprīkojuma) uzturēšanu un to bojājumu novēršanu;
	2. ārpus kapavietām esošo apstādījumu un koku kopšanu, zāles pļaušanu, teritoriju labiekārtošanu, atkritumu izvešanu;
	3. kapsētu topogrāfiskā materiāla sagatavošanu un uzturēšanu;
	4. jaunu kapsētu teritoriju ierīkošanu un esošo kapsētu paplašināšanu normatīvajos aktos noteiktajā kārtībā;
	5. kapsētu sektoru, rindu un kapavietu nospraušanu dabā;
	6. kapavietu vēsturisko inventarizāciju;
	7. apbedījumu vietu precīzu uzskaiti, kā arī šīs informācijas pieejamību;
	8. sanitāro, ugunsdrošības un darba drošības normu un noteikumu ievērošanu;
	9. sektora par bezpiederīgajiem atzīto mirušo un nezināmo mirušo apbedīšanai kopšanu un uzturēšanu.
39. Kapsētu apsaimniekotājs normatīvajos aktos noteiktajā kārtībā ir atbildīgs par lietvedības kārtošanu par katra mirušā apbedīšanu.
40. **Kapavietas kopšanas un uzturēšanas noteikumi**
41. Kapavietas turētājam ir šādi pienākumi:
	1. trīs mēnešu laikā pēc apbedīšanas sakopt kapavietu (novākt ziedus, vainagus, zarus u.tml.);
	2. kopt un uzturēt kārtībā kapavietu un tai piegulošo celiņu (t.sk., uzturēt labiekārtojuma elementus, apgriezt kapavietas dzīvžogu, pēc nepieciešamības novākt kritušās lapas, nokaltušos augus un zarus u.tml.);
	3. nogādāt kapavietas kopšanas laikā radušos atkritumus kapsētas atkritumu savākšanas vietās novietotajos konteineros;
	4. uzstādot kapavietas labiekārtojuma elementus un kopjot (izveidojot) stādījumus, nodrošināt, ka tie neaizņem blakus esošās kapavietas un koplietošanas teritorijas;
	5. saņemt kapsētas pārziņa rakstisku saskaņojumu kapavietas aprīkojuma uzstādīšanai, demontāžai, izvešanai, rekonstrukcijai vai restaurācijai. Kapavietas aprīkojumu uzstāda, ievērojot:
		1. kapavietu rindu līnijas;
		2. to, ka apmales augstums nedrīkst pārsniegt 20 cm;
		3. to, ka dekoratīvās sētas ar balstošajiem elementiem vai pamatni augstums nedrīkst pārsniegt 70 cm;
	6. informēt kapsētas pārzini par izmaiņām savā kontaktinformācijā.
42. Pabeidzot kapavietas kopšanas un uzturēšanas darbus (tai skaitā, kapavietas aprīkojuma uzstādīšanas, demontāžas, izvešanas, rekonstrukcijas vai restaurācijas darbus) ir jāsakārto kapavietas teritoriju, t.sk., demontētos pieminekļus, apmales vai citu aprīkojumu un to daļas ir jāizved no kapsētas. Veicot kapavietas kopšanas un uzturēšanas darbus, ir jāsaglabā kultūras pieminekļi.
43. Kapsētu apsaimniekotājs ne retāk kā vienu reizi kalendārajā gadā apseko kapavietas, sastāda aktu par katru nekopto kapavietu pēc stāvokļa uz 1. decembri un marķē to ar brīdinājuma zīmi (2. pielikums).
44. Kapsētu apsaimniekotājs šo noteikumu 37. punktā minēto aktu, brīdinājumu par iespējamo kapavietas turēšanas tiesību pārtraukšanu un uzaicinājumu trīs mēnešu laikā no brīdinājuma saņemšanas dienas sakopt kapavietu, nosūta kapavietas turētājam vai zināmajiem radiniekiem.
45. Ja kapsētu apsaimniekotājs ir sastādījis šo noteikumu 37. punktā minēto aktu un nav iespējams identificēt kapavietas turētāju, kapsētu apsaimniekotājs ievieto pašvaldības tīmekļvietnē [www.daugavpils.lv](http://www.daugavpils.lv) informāciju par nekoptu kapavietu un uzaicinājumu kapavietas turētājam vai apbedītā piederīgajiem trīs mēnešu laikā sakopt kapavietu.
46. Aktētas kapavietas nolīdzināšanu var veikt ne agrāk kā divdesmit gadus pēc pēdējā apbedījuma. Atsevišķos gadījumos, saskaņojot ar Veselības inspekciju, šo termiņu var samazināt līdz piecpadsmit gadiem. Kapsētu apsaimniekotājs nodrošina ziņu reģistrēšanu par aktētu kapavietu nolīdzināšanu.
47. **Kapsētas kārtības noteikumi**
48. Kapsēta ir atvērta katru dienu bez laika ierobežojuma.
49. Kapsētu apsaimniekotājs nodrošina aktuālās informācijas pieejamību pie kapličām.
50. Kapsētu pārzinis pieņem apmeklētājus kapsētā no pirmdienas līdz piektdienai kapsētu apsaimniekotāja noteiktajā laikā. Informāciju par kapsētas pārziņa pieņemšanas laiku, vietu un kontakttālruni kapsētu apsaimniekotājs ievieto savā tīmekļvietnē un izvieto informācijas stendā attiecīgajā kapsētā.
51. Valsts svētku dienās un svētdienās kapsēta apbedīšanai ir slēgta.
52. Ikviena persona, uzturoties kapsētā, ievēro cieņpilnu attieksmi.
53. Kapsētā ir aizliegts:
	1. patvaļīgi aizņemt kapavietas, mainīt ierādītās kapavietas robežas vai kapavietas reljefu;
	2. rakt, ņemt zemi un smiltis kapsētas un tās aizsargjoslas teritorijā;
	3. ierādītājā kapavietas teritorijā vai koplietošanas teritorijā stādīt kokus vai krūmājus;
	4. apbedīt dzīvniekus;
	5. ievest dzīvniekus bez pavadas;
	6. pārvietoties ar velosipēdiem (izņemot policijas velopatruļai un kapsētu darbiniekiem), skrituļslidām, skrituļdēļiem, skrejriteņiem u.tml.;
	7. pārvietoties ar mehāniskiem transportlīdzekļiem, izņemot:
		1. transportlīdzekļiem bēru ceremonijas laikā;
		2. transportlīdzekļiem, kas pārvadā garīdzniekus reliģisku vai rituālu ceremoniju veikšanai;
		3. policijas operatīvajiem transportlīdzekļiem, neatliekamās medicīniskās palīdzības un Valsts ugunsdzēsības un glābšanas dienesta transportlīdzekļiem;
		4. kapsētas uzturēšanai paredzētajiem transportlīdzekļiem;
		5. transportlīdzekļiem, kas pārvadā personas ar pirmās vai otrās grupas invaliditāti vai kustību traucējumiem;
		6. kapavietas apkopes vajadzībām.
54. **Administratīvā atbildība un kompetence sodu piemērošanā**
55. Administratīvā pārkāpuma procesu par šo noteikumu pārkāpumu līdz administratīvā pārkāpuma lietas izskatīšanai veic pašvaldības iestāde “Daugavpils pilsētas pašvaldības policija”. Administratīvā pārkāpuma lietu izskata pašvaldības Administratīvā komisija.
56. Par kapavietas aprīkojuma uzstādīšanas, demontāžas, izvešanas, rekonstrukcijas vai restaurācijas darbu veikšanu bez kapsētas pārziņa saskaņojuma kapavietas turētājam piemēro brīdinājumu vai naudas sodu no divām līdz divdesmit naudas soda vienībām.
57. Par zemes rakšanu, ņemšanu kapsētas un tās aizsargjoslas teritorijā piemēro brīdinājumu vai naudas sodu fiziskai personai no divām līdz divdesmit naudas soda vienībām, bet juridiskajai personai no divām līdz simts naudas soda vienībām.
58. **Noslēguma jautājumi**
59. Kapsētu apsaimniekotāja lēmumu vai faktisko rīcību Administratīvā procesa likuma noteiktajā kārtībā var apstrīdēt pašvaldības domē.
60. Noteikumu izpildi kontrolē kapsētu apsaimniekotājs, Pārvalde un pašvaldības iestāde “Daugavpils pilsētas pašvaldības policija” atbilstoši to kompetencei.
61. Atzīt par spēku zaudējušiem Daugavpils valstspilsētas pašvaldības domes 2021. gada 11. februāra saistošos noteikumus Nr. 9 “Daugavpils pilētas pašvaldības kapsētu darbības un uzturēšanas saistošie noteikumi” (Latvijas Vēstnesis, 2021., Nr. 44).

Daugavpils valstspilsētas pašvaldības

domes priekšsēdētāja 1.vietnieks *(personīgais paraksts)*  A.Vasiļjevs

**1. pielikums**

Daugavpils valstspilsētas pašvaldības domes 2024. gada 11.aprīļa

saistošajiem noteikumiem Nr.16

**Kapsētā ierādāmo kapavietu izmēri**

|  |  |  |  |
| --- | --- | --- | --- |
| Kapavieta | Platums, m | Garums, m | Laukums, kvadrātmetri |
| Vienvietīga kapavieta | 1,50 | 3,00 | 4,50 |
| Daudzvietīga kapavieta (līdz trīs mirušo apbedīšanai) | 3,00 | 3,00 | 9,00 |

**2. pielikums**

Daugavpils valstspilsētas pašvaldības domes 2024. gada 11.aprīļa

saistošajiem noteikumiem Nr.16

**Brīdinājuma zīmes paraugs**

|  |
| --- |
| *Kapsētu apsaimniekotāja nosaukums, reģistrācijas numurs, adrese, kontaktinformācija***AKTĒTS****Nr.\_\_\_\_\_****\_\_\_\_\_\_. gads** |